ועדת החוץ והביטחון (זמנית), כנסת 22, פרוטוקול מספר 6, 2019-12-09 09:00

גבי אשכנזי: בוקר טוב לכולם.

גבי אשכנזי: על שולחן הוועדה מונחת בקשת הממשלה שהופנתה על ידי מזכיר הממשלה על פי החוק ליושב-ראש הכנסת, ומזכירוּת הכנסת בתורה העבירה לוועדת החוץ והביטחון שניתנה לה הסמכות להכריז על מצב חירום.

גבי אשכנזי: תקנון הכנסת לקח בחשבון גם מצב שבו הכנסת היא כנסת זמנית, והכנסת ה-22 היא כזאת, והסמיך את ועדת החוץ והביטחון לא רק לדון, או להמליץ או לא להמליץ, עד ארבעה חודשים, וזה הדיון שמונח לפנינו.

גבי אשכנזי: כשנגבש את עמדתנו בהצבעה בסוף הדיון, זה יחזור למליאת הכנסת, ושם בהתאם להחלטה שלנו נצטרך להציג את זה למליאה.

גבי אשכנזי: זה התהליך שמונח לפנינו.

גבי אשכנזי: כרקע אני מזכיר לחברי הוועדה שמאז הקמת המדינה, אחת לשנה בכנסת רגילה אנחנו מכריזים על מצב חירום.

גבי אשכנזי: כפי שניתן לכם בחומר הרקע, אתם לומדים שהיה על זה בג"ץ והיו על זה התייחסויות, האגודה לזכויות האזרח עתרה לבג"ץ.

גבי אשכנזי: הכנסת, אני מוכרח לומר, עוד טרם העתירה, יחד עם משרדי הממשלה ויחד עם ועדה מיוחדת שהוקמה כאן, עשתה עבודה, ומי שקרא בחומרי הרקע ראה שממצב שבו היו לנו למעלה מ-100 ומשהו תקנות או צווים ולמעלה מ-20 ומשהו חוקים עד לעשור האחרון, נעשתה עבודה באמת מרשימה של משרדי הממשלה בהובלת משרד המשפטים, וצמצמו את זה למספר מרשים.

גבי אשכנזי: לכן בג"ץ לא קיבלת את העתירה וירדנו לחמישה חוקים ול-21 צווים.

גבי אשכנזי: המצב הוא אבסורדי.

גבי אשכנזי: מי שקורא במה שנשאר על הפרק, יש שם צווים שעניינם פיקוח על דבש ועל תמרוקים וכולי, וברור שהמצב הזה הוא בלתי תקין ואנחנו רוצים לחתור למצב שלא נצטרך לאשר יותר את מצב החירום הזה.

גבי אשכנזי: ואכן הכנסת עשתה על זה עבודה.

גבי אשכנזי: מאז הכנסת ה-21 ומהכנסת ה-22, מכיוון שאין את ועדת החוקה, אז אין אפשרות לאשר בוועדות את החוקים - - -

מירי פרנקל-שור: לא רק בוועדת החוקה, אלא בכל הוועדות.

גבי אשכנזי: בכל הוועדות אין אפשרות לאשר את מה שמשרדי הממשלה עושים, והגענו עד הלום.

גבי אשכנזי: אז אני חושב שנשמע לפני שנדון ממשרד המשפטים שהוא המשרד שמאגם ומוביל ומסדיר את כל הצעות החקיקה ותיקון התקנות שנעשה במשרדי הממשלה השונים לפי העניין, ומביא אותם לכנסת לאישורה, אנחנו רוצים לשמוע אם ניצלתם את הזמן מאז שיש פה כנסות זמניות למצב שאם יקרה נס ותהיה ממשלה עד יום רביעי, נוכל לחדש את עבודת הוועדות תוך כמה שבועות, האם אתם כבר מחכים?

גבי אשכנזי: - - -

אורנה ברביבאי: נס זה של חנוכה, גבי.

גבי אשכנזי: האם אתם מחכים כבר עם החוקים והדברים האלה בשביל להגיע למצב שאיפסנו את הצווים ואת החוקים באופן שלא נידרש יותר להכריז מצבי חירום?

גבי אשכנזי: ואנחנו רוצים לשמוע בעיקר ממשרד המשפטים מה נעשה חרף העובדה שאין ועדות, כי הדעת נותנת שאתם צריכים דווקא לנצל את התקופה הזאת להיות מוכנים ועל זה גם נתבקשתם לדווח.

גבי אשכנזי: אחרי זה, אם מישהו מחברי הכנסת ירצה לומר דברים בהקשרים האלה – יבקש את רשות הדיבור וכמובן שניתן לו.

גבי אשכנזי: ואם לא יהיו דברים מיוחדים, נדון בבקשה של הממשלה שהונחה לפנינו על ידי מזכירות הכנסת.

גבי אשכנזי: הדיון מתוכנן לשעה כך שיש לנו מספיק זמן.

גבי אשכנזי: גאל, בבקשה.

גאל אזריאל: כמו שאמר היושב-ראש, הממשלה באה עוד פעם לבקש מהכנסת להכריז על מצב חירום, הן של המצב הביטחוני – הנציגות מהגופים הביטחוניים יוכלו להרחיב בנושא הזה, והן בשל החקיקה שעדיין תלויה במצב חירום.

גאל אזריאל: הממשלה והכנסת בעשור האחרון עושות ביחד מאמץ רב לנתק את כלל החקיקה שתלויה במצב חירום מהכרזה, והמאמץ ממשיך גם בשיתוף פעולה מאוד גדול עם הכנסת ועם הוועדה שהוקמה על ידי הוועדה המשותפת.

גאל אזריאל: משרדי הממשלה השונים מאוד התקדמו, אכן, בשנים האחרונות.

גאל אזריאל: ולפני פיזור הכנסת ה-20 כמעט חצי מהצווים ומהחוקים שעומדים עדיין בתוקף היו על שולחן הכנסת.

גאל אזריאל: לצערנו, הכנסת התפזרה לפני שסיימו את העבודה, ככה שבינתיים בקשר לאותן הצעות החוק או הצעות התקנות שאמורות להחליף את אותם צווים או חוקים, אנחנו פשוט ממתינים שהכנסת תחזור ותפעל, שיהיו ועדות קבועות, שתהיה ממשלה קבועה, כדי שהדיונים יוכלו להתחדש.

גאל אזריאל: ובין היתר, שם מדובר על חלק מהדברים הכי משמעותיים.

גאל אזריאל: למשל, מעצרים מינהליים.

גאל אזריאל: מדובר בחלק מהצעת חוק המאבק בטרור שפוצלה ממנו, וכל עניין המעצרים המינהליים היה בדיונים בכנסת לפחות שלוש או ארבע שנים, ולצערנו העניין לא הושלם.

גאל אזריאל: וזה אחד מהחיקוקים שמאוד תוקעים את הנושא.

גאל אזריאל: נכון שיש גם עוד כמה דברי חקיקה שבעבודה בתוך משרדי הממשלה.

גאל אזריאל: בדרך כלל כשעושים את הדיון של הוועדה המשותפת או כאן של הוועדה הזמנית, גם מזמינים את הנציגים של משרדי הממשלה השונים, אז נכון שמשרד המשפטים מרכז את המאמץ של כלל משרדי הממשלה בנושא הזה, אבל אני לא מומחית לכל דבר חקיקה - - -

גבי אשכנזי: סליחה שאני מפריע לך, גאל.

גבי אשכנזי: בואי נהיה יותר קונקרטיים.

גבי אשכנזי: נעשה סדר עוד פעם.

גבי אשכנזי: יש חמישה חוקים שתוקפם מותנה בהכרזת חירום ב-21 צווים.

גבי אשכנזי: לגבי חמישה חוקים, שלושה מהם באופן ישיר במשרד המשפטים: חוק סמכויות שעת חירום, חוק הסדרי משפט ומינהל והארכת תוקף של תקנות שעת חירום.

גבי אשכנזי: האם הדברים האלה מוכנים?

גבי אשכנזי: מה שאצל משרד הביטחון, נשאל אותם מיד.

גאל אזריאל: קודם כל, מכלל החוקים האלה שמנית כרגע רק חוק אחד הוא באחריות משרד המשפטים; חוק הסדרי משפט ומינהל הוא בהובלה של משרד המשפטים, הופץ תזכיר - - -

גבי אשכנזי: חוק סמכויות שעת חירום הוא לא שלכם?

גבי אשכנזי: מעצרים?

גאל אזריאל: אם יורשה לי, אני אלך חוק-חוק ואני אסביר לכם גם לגבי החוקים שהם לא בהובלה ובאחריות של משרד המשפטים.

גבי אשכנזי: זה מה שאני רוצה לשמוע.

גאל אזריאל: אז אני אסביר לגבי כל חוק.

גבי אשכנזי: תסבירי לי רק מה הסטטוס שלהם.

גבי אשכנזי: זה מה שאני רוצה לדעת.

גאל אזריאל: אין בעיה.

גאל אזריאל: לצורך הדיוק רק רציתי להבהיר שרק חוק אחד מכל החוקים האלה הוא באחריותו של שר המשפטים - - -

גבי אשכנזי: איזה חוק זה?

גאל אזריאל: חוק הסדרי משפט ומינהל.

גבי אשכנזי: מה הסטטוס שלו?

גבי אשכנזי: הוא מוכן?

גאל אזריאל: הוא מוכן.

גאל אזריאל: הוא אושר על ידי ועדת השרים לענייני החקיקה, הוא הונח על שולחן הכנסת ואז הכנסת יצאה לפגרה.

גבי אשכנזי: הוא מונח אצלנו עכשיו?

גאל אזריאל: הוא כבר לא מונח כי כרגע הממשלה לא מניחה.

גאל אזריאל: לפני שהכנסת ה-20 התפזרה, הוא היה מונח על שולחן המליאה.

גבי אשכנזי: אוקי.

גבי אשכנזי: שאר החוקים הם של משרד הביטחון?

גאל אזריאל: החוק להסדר תפיסת מקרקעין בשעת חירום הוא חוק שבאחריות משרד הביטחון, אבל הוא בעבודה - - -

גבי אשכנזי: מעין תיכף תסביר לנו מה המצב שלו.

גאל אזריאל: מעין תוכל להסביר, אבל אני יכולה גם.

גאל אזריאל: זה בסדר.

גאל אזריאל: אנחנו עובדות בשיתוף פעולה בנושא הזה.

גאל אזריאל: כל הצעת חוק שמתקדמת, בכל מקרה נעשית בשיתוף פעולה עם משרד המשפטים.

גאל אזריאל: במקרה הספציפי הזה זה גם חוק שקשור לשעת חירום, ולכן אני אישית עוסקת בו גם.

גאל אזריאל: אז אני יכולה להסביר שיש עוד כמה סוגיות שבדיונים בין משרדי הממשלה.

גאל אזריאל: יש כמה מחלוקות ואנחנו מקווים מאוד לפתור אותן במהרה עד שהכנסת תפעל.

גבי אשכנזי: במהרה בימי הבית השלישי?

גבי אשכנזי: במהרה בעוד חודש?

גאל אזריאל: לצערנו ולצערי האישי, בנוסף לזה שאני עוסקת בדיני חירום אני גם עוסקת בדיני בחירות, ככה שאתם מבינים שגם כשיש תקופת בחירות, העומס הוא לא פחוּת.

גבי אשכנזי: לא הבנתי.

גבי אשכנזי: אז זה לא יסתיים השנה, וגם רק אחרי הבחירות בשנה הבאה?

גאל אזריאל: אני מקווה שלא יהיו בחירות.

גבי אשכנזי: בהנחה שיש בחירות, אז החוק יונח בצד?

גאל אזריאל: זה מאוד תלוי בעומס ושאלות של דיני בחירות.

גבי אשכנזי: אוקי.

גבי אשכנזי: חוק הסדרי משפט ומינהל מוכן, מונח בכנסת לדיון.

גבי אשכנזי: מה הלאה?

גאל אזריאל: חוק סמכויות שעת חירום (מעצרים) – זה מה שהסברתי קודם על מעצרים מינהליים, שבעצם גם זה מוכן והיה על שולחן הכנסת כבר ארבע שנים לדעתי.

גאל אזריאל: לצערי הרב, ועדת החוקה לא סיימה את עבודתה למרות שמשרדי הממשלה היו מאוד להוטים לסיים א הנושא הזה.

גבי אשכנזי: ברור.

גאל אזריאל: ואני מנסה לחשוב מה יש ברשימה שלכם.

גאל אזריאל: אני מניחה שפיקוח על כלי שיט?

יאיר גולן: יש.

יאיר גולן: מופיע.

גאל אזריאל: החוק להארכת תוקף של תקנות שעת חירום (פיקוח על כלי שיט) הוא חוק שבאחריות משרד התחבורה.

גאל אזריאל: אנחנו בדיונים אחרונים, הופץ תזכיר כבר לפני כמה שנים, והיו כמה דברים שהיינו צריכים להסדיר עוד ולעבוד עוד על אותן סוגיות כדי שלא יהיו פגיעות בזכויות מעבר לנדרש, ושעדיין יהיו הסמכויות שנדרשות למשרד התחבורה ולצבא בזמני חירום כדי להתמודד על כלי שיט שמתקרבים לחופים.

גבי אשכנזי: תודה, גאל.

גבי אשכנזי: לא התייחסת לחוק מס' 4, יציאה לחוץ לארץ.

גבי אשכנזי: מה הסטטוס?

גאל אזריאל: יציאה לחוץ לארץ – מדובר בחוק להארכת תקנות שעת חירום שחלק ממנו כבר הוסדר בתיקון לחוק הכניסה לישראל, ככה שעכשיו בחוק הכניסה לישראל יש הסדרים לגבי הכניסה והיציאה מישראל.

גאל אזריאל: ויש עדיין תקנה מסוימת שמסמיכה את שר הביטחון היום לאסור על אדם שמהווה סכנה ביטחונית לצאת מישראל.

גאל אזריאל: הנושא הזה גם מטופל אגב הצעת חוק המאבק בטרור, וההסדר שעוסק במעצרים מינהליים.

גאל אזריאל: מבחינת הממשלה, הדבר הזה מונח על שולחן ועדת החוקה.

גאל אזריאל: ושוב, כמו מעצרים מינהליים, מחכה כמה שנים להסדר.

גבי אשכנזי: זאת אומרת, אם אני מסכם רק את חמשת החוקים שתלויים עדיין בהכרזת מצב חירום, אחד מהם כבר בכנסת, שלושה מהם הסתיימו, שניים בעבודת מטה?

גאל אזריאל: נכון.

גבי אשכנזי: זה תיאור נכון?

גאל אזריאל: זה תיאור נכון של אותם חמישה חוקים.

גאל אזריאל: רק לצורך השלמת התמונה והדיוק צריך לדעת שיש עוד חוקים שתלויים במצב חירום חוץ מהצווים, ואותם חוקים בינתיים הוחלט שלא צריך לעשות תיקון בהם.

גאל אזריאל: כמובן שאם משרדי הממשלה או השרים שינהלו את אותם משרדים כשתהיה ממשלה קבועה יחליטו שהם רוצים לשנות את המדיניות ולהם יש עמדה אחרת, אז נבחן שוב את הדברים.

מירי פרנקל-שור: לאיזה חוקים את מתכוונת?

גאל אזריאל: נכסי נפקדים, סעיף 37א לפקודת הנזיקין - - -

מירי פרנקל-שור: אנחנו הבנו שאם יבוטל מצב החירום, זה בסדר מבחינתכם.

גאל אזריאל: זאת המדיניות כרגע.

גאל אזריאל: הכול תלוי בהחלטת השרים.

גאל אזריאל: הם קובעים את המדיניות.

מירי פרנקל-שור: אוקי.

מירי פרנקל-שור: אבל אלה חמשת החוקים שאם לא יוסדר הסדר חלופי, לא ניתן יהיה לבטל את מצב החירום.

גאל אזריאל: לפי מה שהוחלט כרגע, נכון.

גבי אשכנזי: תודה על ההערה.

גבי אשכנזי: היא מאוד חשובה.

גבי אשכנזי: בזה ענייננו.

גבי אשכנזי: אנחנו לא רוצים לאשר אוטומטית.

גבי אשכנזי: אנחנו רוצים להבין שאנחנו מעבירים מן העולם את המצב הלא-תקין הזה, שאנחנו חיים במצב של הכרזת חירום ללא צורך, ולהסדיר את החקיקה למקום שהיא צריכה להיות בה.

גבי אשכנזי: לכן הדיווח הזה שלכם לוועדה לפני שאנחנו דנים בבקשה.

גבי אשכנזי: את יכולה לומר מילה לגבי 21 הצווים?

גבי אשכנזי: את יכולה להאיר לנו כאן את הסטטוס?

גאל אזריאל: כן.

גאל אזריאל: אולי לפני שאני אגיע לצווים, מאוד חשוב ולא אמרנו את זה בהתחלה – מבחינת הממשלה אנחנו מחויבים לפחות לעדכן את הוועדה על כך שלא הותקנו תקנות שעת חירום.

גאל אזריאל: בעצם הסמכות להתקין תקנות שעת חירום היא הסמכות האינהרנטית שמלווה את דבר ההכרזה על מצב חירום.

גאל אזריאל: וזה הדבר המשמעותי ביותר.

גאל אזריאל: לא הותקנו תקנות שעת חירום מאז ההכרזה האחרונה - - -

מירי פרנקל-שור: המשמעות של התקנת תקנות שעת חירום היא שהתקנת תקנות על ידי הממשלה בדברים שבימים רגילים אמורה לכנסת והכנסת אמורה לדון ולהסדיר, במצב חירום אמיתי יש סמכות לממשלה על פי חוק יסוד: הממשלה לגבור על הכנסת ולהסדיר בחקיקה.

מירי פרנקל-שור: אחר כך צריך להגיע לכנסת וכולי, אבל הממשלה גוברת על הכנסת.

גבי אשכנזי: במצב חירום.

מירי פרנקל-שור: במצב חירום בלבד.

קריאה: במצב חירום לפרק זמן מוגבל.

גבי אשכנזי: כן, כן.

גבי אשכנזי: היא צריכה לחזור אחר כך לכנסת.

גאל אזריאל: נכון.

בנימין (בני) גנץ: מה קורה לכל הצווים האלה?

בנימין (בני) גנץ: נגיד שלא היה מצב חירום, הם פשוט היו נמוגים?

גאל אזריאל: הם לא היו בתוקף.

מירי פרנקל-שור: הם היו מתבטלים.

גאל אזריאל: החקיקה היתה פוקעת באותו רגע שאין הכרזה על מצב חירום.

בנימין (בני) גנץ: ובתוך הצווים שעכשיו בתוקף, הרשימה של 21 צווים שיש פה, מה מתוכם הוא על תקן קריטי?

בנימין (בני) גנץ: לו יתואר מצב שליום אחד נבטל את מצב החירום, הם יימוגו פתאום ונחזיר את מצב החירום יום אחרי זה בלי 21 הצווים.

גאל אזריאל: שוב, כפי שאמרתי ליו"ר הוועדה, אני לא מומחית לכל דבר חקיקה.

גאל אזריאל: כפי שאתם רואים, יש דברים שקשורים לבריאות הציבור, יש דברים שקשורים לתחבורה במדינה.

גאל אזריאל: בעצם כל הצווים עוסקים בהסדרת המשק, הסדרה כלכלית, ויכול להיות מאוד שברגע שלא תהיה – למשל, אני רק קוראת, טיפול רפואי במכשירי קרינה, כלומר לעשות אולטרה סאונד וכל הדברים האלה.

גאל אזריאל: ברגע שאין פיקוח על זה, אין רישוי, אז כל אחד יוכל פתאום לעשות טיפולים שפוגעים בבריאות הציבור, זה משהו שהוא מאוד בעייתי.

גאל אזריאל: אותם צווים, נכון, אין להם קשר לביטחון המדינה, אבל מבחינת המשק והכלכלה של המדינה הם מאוד חשובים.

גאל אזריאל: לפני כמה שנים סוף-סוף ניתקנו את כל הקשר של כל הסדרת המזון.

גאל אזריאל: כל ההסדרה, כל הרגולציה של המזון, היתה תלויה במצב חירום.

גאל אזריאל: אז זה נכון שאולי אין הצדקה לזה, אבל אותם צווים כרגע הם מאוד חשובים.

גאל אזריאל: למשל, יש את כל ההסדרה של היהלומים בישראל.

גאל אזריאל: כל הבורסה ליהלומים, כל השיווק, כל הפיקוח על יהלומים בישראל, הוא מונח על אותו צו פיקוח.

גאל אזריאל: בלי זה אין הסדרה - - -

גבי אשכנזי: לשאלת חבר הכנסת רב אלוף במילואים בני גנץ, התשובה היא נורא פשוטה: המדינה משום מה, מאז הקמתה, הסדירה את האופן שבו היא מנהלת את ענייניה, אין לזה שום קשר לחירום.

גבי אשכנזי: כלום.

גבי אשכנזי: איך מביאים דלק למדינת ישראל, מה התקינה של הדלק, איך מפקחים על הגז, דברים שמגינים על האזרח בכלל.

גבי אשכנזי: זה חוסה בתוך הכותרת הכללית של צו חירום.

גבי אשכנזי: ככה הממשלה הסדירה כשהיא יצאה לדרך.

גבי אשכנזי: זה לא בהכרח קשור לחירום.

גבי אשכנזי: אם אתה תבטל את זה, אתה יכול ליצור פה, למשל, במשק הדלק, במשק האנרגיה, במשק הגז, במשק השירותים, אתה יכול לפגוע אפילו באזרחים או במעסיקים, כי המדינה עשתה את הרגולציה הרגילה, האזרחית, שעניינה ניהול מדינה, ניהול ענייני פיקוח, תקינה, כל מיני דברים כאלה.

גבי אשכנזי: את זה היה צריך לחסות בחוק רגיל.

גבי אשכנזי: היא פשוט לא העבירה את זה לשם מאז הקמתה.

גבי אשכנזי: זאת אומרת, ההסדרה הזאת נדרשת.

גבי אשכנזי: היא לא באה סתם לעולם.

אלעזר שטרן: זה דוגמת מה אתה דוחף לחוק ההסדרים כל פעם אותו דבר, למרות שלא צריך להיות בחוק ההסדרים, כדי למנוע עבודה של הכנסת.

גבי אשכנזי: דומה.

גבי אשכנזי: אבל פה זה יותר חמור.

אלעזר שטרן: נכון.

גבי אשכנזי: עכשיו זה צומצם.

גבי אשכנזי: לו לא היתה נעשית העבודה, רוב המדינה היתה חוסה תחת - - -

אלעזר שטרן: היושב-ראש, לי יש שאלה מהצד השני - - -

גבי אשכנזי: רגע, סליחה.

גבי אשכנזי: גאל, סיימת לענות?

גאל אזריאל: כן, ורק אם אפשר להוסיף עוד נקודה בהקשר הזה.

גאל אזריאל: נכון שכשהמדינה יצאה לדרך בעשורים הראשונים, ככה הממשלה נהגה להסדיר תחומים שלמים של המשק כי הסמכות בחוק הפיקוח על מצרכים ושירותים היא מאוד רחבה.

גאל אזריאל: בשנות ה-90 היתה ביקורת של בית המשפט העליון, ומאז המדיניות של הממשלה היא לא להתקין צווי פיקוח חדשים, והדרך הנכונה היא לחוקק חוקים - - -

אלעזר שטרן: טוב, אז היה בית משפט עליון.

אלעזר שטרן: פעם היו כאלה זמנים במדינה.

אלעזר שטרן: היו פה זמנים במדינה.

גבי אשכנזי: חבר הכנסת אבידר, בבקשה.

אלי אבידר: אני מלווה את צו הפיקוח על יהלומים כבר 13 שנים, שנה אחרי שנה, ואחד הדברים שאני לא מבין הוא למה זה ממשיך להתעכב.

אלי אבידר: כלומר, הממשלה הצליחה כבר לחוקק חוק יהלומים, זה היה כבר צריך להיעלם מהעניין.

אלי אבידר: אני רוצה להגיד פה לחבריי, שלא יהיה לכם ספק, הממשלה מאוד רוצה את הצווים האלה.

אלי אבידר: לאורך השנים היא היתה מאוד מעוניינת שזה יבוא פעם אחת, ואנחנו כמו תוכים נאשר את זה וזה יעבור הלאה.

אלי אבידר: היא לא רוצה להביא את זה למסגרת חוקים.

אלי אבידר: הצענו כבר פעם, לפני 13 שנים, קחו את הנוסח של הצו, תהפכו אותו as is לחוק, כמו שאם היו עושים את זה בחוק הלאום מהכרזת העצמאות והדבר הזה היה פותר הרבה מאוד בעיות, תעשו את זה ובואו נתקדם.

אלי אבידר: אבל אין לזה הצדקה.

גבי אשכנזי: אני רוצה לשאול אותך מכיוון שאתה בקי בתחום, מה יקרה אם הוועדה תחריג את זה מהאישור שלה עכשיו?

אלי אבידר: נורא ואיום.

גבי אשכנזי: אנשים ייפגעו, נכון?

אלי אבידר: כל הפיקוח על ענף היהלומים של המפקח שיש לו את הסמכות לבדוק שלא הבריחו, לבדוק שהוא פותח חבילה, להחרים חבילות שמגיעות ממדינות לא מותרות, לעשות הרבה מאוד כלים, זה רק מהתוקף הזה.

אלי אבידר: כל יהלומן, ואפילו אחד שהוא לא יהלומן, אלא עובר סדרתי על החוק שמחליט פתאום לעסוק ביהלומים, לא יהיה לך פיקוח להגיד לו, אתה לא יכול לעסוק ביהלומים.

אלי אבידר: הוא יוכל לזייף, לרמות וכולי.

אלי אבידר: ואז למפקח מטעם הממשלה, שיש לו את הסמכות לעצור את אותו בן אדם, לתבוע אותו, להחרים סחורות – לא תהיה לו הסמכות.

אלי אבידר: אבל זה לא מצדיק 300 שנה, שנה אחרי שנה, על פקקטה צו פיקוח על יהלומים שאין בו כלום.

גבי אשכנזי: אלי, אז הנה, השאלה חוזרת אלינו, זאת אומרת, זה לא נכון שהוועדה תחריג את זה אם נדון על זה - - -

אלי אבידר: לא כדאי להחריג.

אלי אבידר: אם אתה תחריג יהיה אסון - - -

גבי אשכנזי: אז מה כן?

אלי אבידר: גבי, בשנים שעברו, אני הייתי מהצד השני, ואני אגיד לך בדיוק מה עשו חברי הכנסת.

אלי אבידר: כל פעם הם איימו שבפעם הבאה הם לא יאשרו את זה.

אלי אבידר: אם כולנו נישאר פה אחרי הבחירות הבאות, ואני לא יודע מתי הם יתקיימו, בואו נחריג את זה ונקבע כבר עכשיו דיון, כדי לקבל סטטוס על ההתקדמות של הדבר הזה.

מירי פרנקל-שור: אנחנו עושים את זה במהלך כנסת רגילה.

גבי אשכנזי: חבר הכנסת שטרן, בבקשה.

אלעזר שטרן: השאלה שלי היא הפוכה.

אלעזר שטרן: מה - - - אמרה עכשיו, שזה נותן לממשלה להתגבר גם על הכנסת בקביעת חוקים שהיא תקבע.

גבי אשכנזי: לא, לא.

גבי אשכנזי: זה לא מדויק.

גבי אשכנזי: אומרת לך נציגת משרד המשפטים שדווקא הממשלה שינתה את המדיניות ומאז שנות ה-90 היא לא ניצלה את מצב החירום לתקן תקנות חדשות.

גבי אשכנזי: היא לא ניצלה את זה.

גבי אשכנזי: אני צודק?

גאל אזריאל: כן.

גאל אזריאל: ובנוסף אני רוצה להוסיף שבסוף חוק הפיקוח פעם היה סעיף, 46, אם אני לא טועה, שדיבר על כך שבדומה לתקנות שעת חירום צווי פיקוח מתגברים על כל חקיקה, והסעיף הזה בוטל.

גאל אזריאל: היום התוקף של צווי הפיקוח הוא כמו של תקנות, כמו של חקיקת משנה.

אלעזר שטרן: במה שהכינה לנו היועצת המשפטית של הוועדה – אני צריך להקריא את זה עוד פעם כדי שאני אבין ביחס למה שנאמר פה?

מירי פרנקל-שור: שמה?

אלעזר שטרן: "השלכה מרכזית נוספת להכרזה על מצב חירום, היא כי היא מקנה לממשלה סמכות להתקין תקנות שעת חירום כדי "להגן על המדינה, ביטחון הציבור וקיום האספקה והשירותים החיוניים".

אלעזר שטרן: תקנות אלה מאפשרות לממשלה לגבור על חקיקה של הכנסת כפי שקובע חוק היסוד "לשנות כל חוק, להפקיע זמנית את תוקפו" - - -

מירי פרנקל-שור: נכון, אבל צריך להפריד בין תקנות שעת חירום לבין צווים.

מירי פרנקל-שור: בצווים מדובר על חוק הפיקוח על מצרכים ושירותים מ-1957, אלו הצווים בפירוט מ-1 עד 21 שעדיין תלויים ועומדים - - -

אלעזר שטרן: אבל אני פוחד מתקנות.

מירי פרנקל-שור: בתקנות שעת חירום, במצב חירום אמיתי, והממשלה השתמשה כאשר היתה שביתה בוועדה לאנרגיה אטומית, הממשלה כן התקינה תקנות שעת חירום כיוון שהיא ראתה שיש לה את הסמכות.

מירי פרנקל-שור: זה היה נדרש לצורך השעה, אבל היות שלתקנות שעת חירום יש אמירה חוקתית מאוד חזקה מכיוון שהן בעצם מתגברות על הכנסת, הממשלה משתמשת במצבים קיצוניים ובשנים האחרונות - - -

גאל אזריאל: ונדירים מאוד.

גאל אזריאל: בעשור האחרון השתמשנו בזה רק פעמיים.

אלעזר שטרן: סליחה שאני חופר.

אלעזר שטרן: יש פה ממשלה אחרת.

אלעזר שטרן: יש פה עכשיו ממשלה שאולי תהיה פעם שלישית ממשלת מעבר שאין לה אמון של הכנסת.

אלעזר שטרן: מי יתקע לידי שאוסף דברים שהם רוצים להעביר – אם יש בתוך זה יהלומים ושירותים, למה שלא יהיה בתוך זה כל מיני דברים עם כל מיני סיבות ותירוצים שכבר הרבה זמן אין כנסת ואין חקיקה אמיתית ואין כל מיני דברים?

גבי אשכנזי: מה שלא חוסה תחת מצב חירום לא יכול להיכנס לשם.

אלעזר שטרן: לא, לא.

גדעון סער: אין חקיקה חדשה.

גדעון סער: זו חקיקה קיימת, חבר הכנסת שטרן.

אלעזר שטרן: אבל כתוב שהיא יכולה להתקין.

גדעון סער: מה זה להתקין?

אלעזר שטרן: ככה כתוב.

אלעזר שטרן: תשאל את היועצת המשפטית.

גדעון סער: יש לך איזו אינדיקציה שהדבר הזה קרה?

מירי פרנקל-שור: אתה צריך להבדיל בין תקנות שעת חירום לחוק יסוד: הממשלה, לבין הצווים שמסדירים את השוק הכלכלי במדינת ישראל מכוח תוקפו של חוק מצרכים ושירותים מ-57'.

מירי פרנקל-שור: אלה שני דברים אחרים לחלוטין.

מירי פרנקל-שור: אני חושבת שזה קצת far-fetched לומר שהממשלה תשתמש בסמכותה לפי חוק יסוד הממשלה להתקין תקנות שעת חירום בנושאים כלכליים אלא אם חלילה תקרה במדינה קטסטרופה ויהיה מצב חירום אמיתי.

אלעזר שטרן: אני מבין.

אלעזר שטרן: אני רק רוצה להגיד לפרוטוקול שאני מתפלא על חבר הכנסת סער שפתאום הוא שואל אם יש לי אינדיקציה שמשהו כבר קרה, כאילו לא קרו פה דברים שלא קרו אף פעם בחצי השנה האחרונה עם הממשלה הזאת.

אלעזר שטרן: תודה.

גבי אשכנזי: חבר הכנסת סער, בבקשה.

גדעון סער: תודה רבה.

גדעון סער: אדוני היושב-ראש, המצב הזה נוהג מקום המדינה.

גדעון סער: יש דינים שקשורים לנושאי ביטחון ולמלחמה בטרור, והקשר שלהם למצב חירום נראה לנו הרבה יותר לוגי מאשר הדוגמה שהביא חברנו, חבר הכנסת אבידר, בנושא היהלומים.

גדעון סער: אני לא מזהה ודווקא כשהייתי שנים ארוכות חבר בוועדת החוקה, חוק ומשפט ועקבנו אחרי הנושא – אני לא חושב שהיום יש שימוש לרעה או היה שימוש לרעה בנושא הזה.

גדעון סער: מה שכן, התוואי, והיינו צריכים פה לראות גרף של מספר דברי החקיקה שתלויים במצב החירום, איך הוא יורד לאורך השנים - - -

גבי אשכנזי: יש לנו.

גדעון סער: אז זה דבר מאוד חשוב שחברי הוועדה - - -

מירי פרנקל-שור: יש לך את זה, גדעון, בסקירה ששלחנו.

גדעון סער: אוקי.

גדעון סער: זה בעצם הדבר החשוב ביותר לוודא.

גדעון סער: ואני חושב שצריך אולי איזשהו באופן פרגמטי למנות אולי צוות משותף עם ועדת החוקה או רק צוות של הוועדה - - -

מירי פרנקל-שור: בימים רגילים הוועדה שדנה - - -

גדעון סער: אם אני מסתכל, זה די מעודד.

גדעון סער: יחד עם זאת אנחנו רואים שבשנים האחרונות אין תזוזה – מ-2017 אין תזוזה של ממש.

מירי פרנקל-שור: באמת הגענו לחוקי הליבה - - -

גדעון סער: גם הגיוני, כמו שאומרת היועצת המשפטית, שכמה שאנחנו מצטמצמים במספר, יותר קשה לבטל את דברי החקיקה כי הם קשורים זיקה יותר חזקה למצב החירום עצמו.

גדעון סער: בסיכומו של דבר, אני חושב שאין לנו ברירה אלא לאשר את בקשת הממשלה ולנסות ולראות, אולי לא בוועדה הזמנית אלא בוועדה שתקום לאחר מכן שאותו תוואי נמשך, לראות מה דברי החקיקה הבאים שמתכוונים לבטל וכן הלאה.

גבי אשכנזי: חבר הכנסת יאיר גולן, בבקשה.

יאיר גולן: זה שהמצב הוא מצב לא תקין, וזה שחששותינו גוברים בעת האחרונה, כפי שציין חבר הכנסת שטן, זה ברור.

יאיר גולן: לא אחזור על הדברים.

יאיר גולן: אני מציע שאנחנו ננהג בדברים האלה באופן הבא.

יאיר גולן: לגבי חמשת החוקים, אני מציע שתהיה ועדת משנה של ועדת החוץ והביטחון, יתכן באמת עם ועדת החוקה, חוק ומשפט, שתטפל בחמשת החוקים האלה, כי הם באמת נושאים מורכבים וסבוכים.

יאיר גולן: לעומת זאת, התקנות, 21 התקנות שצריכות לעבור תיקון, לדעתי אפשר לחלק את העבודה פה בין חברי הוועדה, כל אחד לפי תחום ההתמחות שלו, התחום שמעניין אותו, לטפל בעניין הזה.

יאיר גולן: אף אחד מהם לא נראה לי מסובך מדי.

יאיר גולן: גם בצווים האלה עדיין יש דברים שהם די מגוחכים, כמו יהלומים, גז וכן הלאה, דברים שאין שום סיבה שיהיו מוסדרים דרך חקיקת חירום או צווי חירום.

יאיר גולן: אני מציע פשוט לחלק את זה בינינו ולרכז את עבודת המטה הזאת.

יאיר גולן: כל אחד פה יודע לעשות עבודת מטה, ופשוט להביא את האנשים הרלוונטיים מהמשרדים השונים.

יאיר גולן: כי כשאני שומע שנושא מסוים מטופל כבר שנים במסגרת המשרדים, זה שם קוד ללא מטופל בכלל.

יאיר גולן: אין דבר שמטופל שנים.

יאיר גולן: אין פה מורכבות בלתי נתפסת של כוח עליון שלא מאפשרת לפתור את העניין הזה.

יאיר גולן: זה הכול דברים שנכתבו על ידי בני אדם ויכולים להיפתר על ידי בני אדם חיש קל.

גבי אשכנזי: חברת הכנסת ברביבאי, בבקשה.

אורנה ברביבאי: זה לא המנדט שלנו לשבת עכשיו ולהגדיר איך אנחנו מחוקקים בהתאמה.

אורנה ברביבאי: זה לא נכון.

אורנה ברביבאי: אין פה טווח דיון, להבנתי.

אורנה ברביבאי: אנחנו צריכים להצביע על הארכה של עוד ארבעה חודשים, משום שאחרת אנחנו פוגעים בהרבה מאוד נושאים, בציבור, ואין שום סיבה שבגלל הזמניות מהקמת המדינה - - -

יאיר גולן: ברור.

יאיר גולן: ברור.

יאיר גולן: אני מתכוון רק לעבודה קבועה.

אורנה ברביבאי: אבל באופן עקרוני זה לא המנדט שלנו לעסוק בהגדרת החקיקה בהתאמה.

אורנה ברביבאי: אין גם ועדות נוספות שידונו בזה.

אורנה ברביבאי: נגיד שהעברנו את זה עכשיו לוועדות אחרות, אז בזמניות על זמניות על זמניות, אני מציעה שנצביע בעבור ארבעה חודשים עד כינונה של ממשלה, אולי סוף סוף.

גדעון סער: אני חושב שהיינו עושים יותר בתבונה – אני לא יודע מה בקשת הממשלה – אם היינו נותנים זמן יותר סביר - - -

אורנה ברביבאי: אתה לא יכול להאריך, גדעון.

גדעון סער: אם אין אפשרות אז - - -

אורנה ברביבאי: לדעתי, אתה לא יכול יותר מארבעה חודשים.

קריאה: לא יכול.

קריאה: לא יכול.

גדעון סער: בסדר.

גדעון סער: הבנתי.

גבי אשכנזי: חברים, זה כתוב לכם.

גבי אשכנזי: אם לא ציינתי בהתחלה, זה כתוב.

גדעון סער: אני זוכר את עצמנו פה לפני חודשים ספורים.

אורנה ברביבאי: נכון.

אורנה ברביבאי: ארבעה חודשים וארבעה חודשים.

מירי פרנקל-שור: נכון, בספטמבר.

מירי פרנקל-שור: זה מה שקובע תקנון הכנסת.

גבי אשכנזי: חברים, כתוב בדברי הפתיחה, מצב החירום פג ב-4 בינואר.

גבי אשכנזי: לכן הממשלה הניחה את זה - - -

בנימין (בני) גנץ: ארבעה חודשים זה טווח זמן אסטרטגי לכל דבר ודעה.

מירי פרנקל-שור: גדעון, בהתאם להוראות תקנון הכנסת, ועדה זמנית יכולה להמליץ למליאה להאריך את מצב החירום רק עד ארבעה חודשים.

גדעון סער: בסדר גמור.

גבי אשכנזי: באורח מפתיע, בוועדה הקודמת שהתרחשה בספטמבר אף אחד לא היה.

גבי אשכנזי: גם אז עמדנו באותו מקום.

גבי אשכנזי: זה חלק מהזמניות של העניין.

גבי אשכנזי: חבר הכנסת אבידר, בבקשה.

אלי אבידר: אני רק אענה ליאיר איך התהליך מתבצע.

אלי אבידר: אי אפשר לחלק את זה שכל ח"כ פה ייקח את זה.

אלי אבידר: יש ועדה שמוקמת בין ועדת החוקה, חוק ומשפט וועדת החוץ והביטחון, יש ועדה משותפת - - -

גבי אשכנזי: עם משרדי הממשלה.

אלי אבידר: כן.

אלי אבידר: משרד הממשלה מוביל את זה.

אלי אבידר: ואני אתן לך דוגמה של היהלומים כי זה אותו דבר בכולם.

אלי אבידר: מ שרד הממשלה מוציא הודעה לענף שעומדים להסדיר את זה בחוק כדי לבטל את צו החירום.

אלי אבידר: מתבקשים להגיע כל הגופים להביע את דעתם כיצד צריך להיראות החוק הזה, ומתחיל פה - - - של דיונים, שאצלנו נמשכו 12 שנים ולא הגענו לתוצאה.

אלי אבידר: ולכן בסופו של דבר אתה מגיע לאותו צו חירום כי הוא פותר את הבעיה, כי זה מה שיש ועם זה ממשיכים.

אלי אבידר: אבל אי אפשר פה לתת לכל אחד להיות אחראי על נושא.

אלי אבידר: זה לא יביא אותנו לשום מקום.

אלי אבידר: אתה צריך לקבוע תאריך, לדחוק אותם ולהגיד, כשיש ממשלה, עד לתאריך זה אם אתם לא מכנסים את הוועדה זו אחריות שלנו לכנס את הוועדה המשותפת, ללחוץ את זה, והלחץ השני בכל האישורים שאותם משרדים מגיעים לפה, אתה מעכב להם את זה עד שאתה רואה התקדמות.

גבי אשכנזי: בבקשה.

גאל אזריאל: אם אפשר, לצורך הדיוק, זאת נקודה קטנה אבל בכל זאת.

גאל אזריאל: נאמר כבר פעמיים שבעניין היהלומים לא נעשה כלום, אז אני רק רוצה להבהיר לטובת משרד הכלכלה שעבד על זה רבות, שהופץ תזכיר חוק בדצמבר 2018, בדיוק לפני שהכנסת התפזרה, אבל יש הצעת חוק מוכנה מבחינת הממשלה - - -

מירי פרנקל-שור: היא הונחה על שולחן הכנסת?

גאל אזריאל: לא.

גאל אזריאל: יש תזכיר חוק שהופץ - - -

מירי פרנקל-שור: וההצעה מוכנה להנחה על שולחן הכנסת ברגע שתהיה כנסת?

גאל אזריאל: אני לא מספיק מצויה בפרטים לאחר מכן.

גאל אזריאל: מבחינתי, השלב הקובע הוא שהופץ תזכיר חוק.

גאל אזריאל: אני מניחה שעכשיו עובדים כדי להביא הצעת חוק בפני הממשלה, במיוחד הצעת חוק גדולה , לא עושים את זה בממשלת מעבר.

גאל אזריאל: וגם צריך שהשר הקבוע של אותו משרד בממשלה קבועה יביע את דעתו בנושא.

גבי אשכנזי: גאל, אני אשאל אותך שאלה קצת אחרת.

גבי אשכנזי: הוועדה הבינה, מתוך חמשת החוקים למעשה שלושה מוכנים.

גבי אשכנזי: ולו יתואר שמחר יש ממשלה והכנסת איננה זמנית ויש ועדת החוקה, חוק ומשפט, בזמן הכי קצר שזה מובא, ייערך דיון וזה יוסדר.

גאל אזריאל: זה לא יוסדר, לצערי הרב, כי כמו שאמרתי קודם, אותן הצעות חוק - - -

גבי אשכנזי: לא, שלושת החוקים הללו מוכנים.

גאל אזריאל: הם מוכנים, אבל זה שהצעת חוק מוכנה מבחינת הממשלה, אחר כך בכנסת הדיונים נערכים המון זמן.

גבי אשכנזי: בסדר, יחלו הדיונים בכנסת, שזה השלב שבו זה עובר כבר לעניינה של הכנסת והכנסת צריכה לדון בהם, אבל היא לא יכולה לעשות את זה אם החוק לא מוכן.

גבי אשכנזי: במובן הזה אני מבין שמתוך חמשת החוקים, מרביתם מוכנים, שניים עדיין בעבודת מטה ואתם עובדים עליהם בשביל לסכמם.

גבי אשכנזי: בסדר?

גבי אשכנזי: תיאור נכון?

גבי אשכנזי: דיווח נכון?

גאל אזריאל: כן, תיאור מדויק.

גבי אשכנזי: בסדר.

גבי אשכנזי: זו התקדמות יפה.

גבי אשכנזי: אני לא יודע מה דיווחתם לפני ארבעה חודשים.

גבי אשכנזי: את יכולה לומר לי אותו דבר לגבי ה-21 מבלי לעבור אחד-אחד?

גבי אשכנזי: מה התמונה העולה שם?

גאל אזריאל: לא עשיתי את החלוקה בדיוק לפני הדיון, אבל אני יכולה להגיד לכם בגדול.

גאל אזריאל: מתוך 21 הצווים שברשימה שלכם, למיטב זיכרוני, לפחות חצי מהם היו על שולחן הכנסת, על שולחן הוועדות השונות בכנסת, או הצעות חוק שבאות בחקיקה ראשית להחליף צווי פיקוח או טיוטות של תקנות שבאותם מקרים הוחלט שמספיק לעשות את זה בחקיקת משנה, שאותו משרד הכין תקנות והניח אותן על שולחן ועדה בכנסת לצורך אישור של הוועדה - - -

גבי אשכנזי: זה נתון מאוד מעניין כי אנחנו לא מכירים אותו.

גבי אשכנזי: לא נתפוס אותך אם זה 12 או 11 או 10 - - -

גאל אזריאל: ויש ועדות שפשוט לא דנו באותם נושאים.

גבי אשכנזי: את אומרת שלפחות תשעה או עשרה מתוך ה-21 מונחים בכנסת?

מירי פרנקל-שור: אני לא בטוחה.

גבי אשכנזי: את בטוחה, גאל?

גאל אזריאל: בערך.

גאל אזריאל: אני לא אומרת ממש, פשוט נשארו לי 12, משהו כזה.

מירי פרנקל-שור: הנתונים אצלנו הם קצת אחרים.

גבי אשכנזי: מה הנתונים אצלנו?

מירי פרנקל-שור: לגבי משרד הבריאות אין חקיקה בכנסת, אין צווים.

מירי פרנקל-שור: לגבי משרד החקלאות גם אין.

מירי פרנקל-שור: משרד האנרגיה - - -

גאל אזריאל: במשרד הבריאות יש ארבעה נושאים שנותרים אחרי בערך 30 צווי פיקוח שהיו באחריות שלהם שתוך שנה-שנתיים הם סיימו - - -

מירי פרנקל-שור: נכון.

מירי פרנקל-שור: הם עושים עבודה מאוד מאוד יפה.

גאל אזריאל: אז גם צריך ללכת משרד-משרד ולהבין שכל משרד עבד רבות, השקיע המון, סיים כמה נושאים, נשאר מעט.

גאל אזריאל: אז נכון, הנושאים האחרונים שנשארו - -

מירי פרנקל-שור: הם יותר מורכבים.

גאל אזריאל: - - הם בעבודה - - -

גבי אשכנזי: משרד הבריאות היה ב-30 וירד לארבעה?

גבי אשכנזי: זה תיאור נכון?

גאל אזריאל: בערך, כן.

גאל אזריאל: משרד הכלכלה, צעצועים מסוכנים, זו היתה הצעת חוק שהיתה על שולחן הכנסת בוועדת הכלכלה.

גאל אזריאל: יהלומים, הופץ תזכיר, כמו שאמרתי לכם.

גאל אזריאל: השכרה של רכב – היתה הצעת חוק לתיקו פקודת התעבורה, וגם היא היתה מונחת על שולחן ועדת הכלכלה שלא סיימה את הדיונים.

גבי אשכנזי: יש לי שאלה משפטית.

גבי אשכנזי: האם העובדה שהדבר הזה הונח בכנסת, החלו דיונים, הכנסת ה-20 פוזרה, ופוזרה גם הכנסת ה-21, זה מסיג אותנו אחורה לחלוטין?

גבי אשכנזי: באיזה מובן?

גאל אזריאל: לא לחלוטין.

גבי אשכנזי: הדיונים יתחילו מהתחלה?

מירי פרנקל-שור: אני אענה.

גבי אשכנזי: כי קראתי באיזשהו מקום שזה מחזיר אותנו לנקודת ההתחלה.

גאל אזריאל: לא בדיוק לנקודת ההתחלה.

גבי אשכנזי: במובן שכל הדיון יתחיל מהתחלה בכנסת.

גאל אזריאל: בכנסת כן.

מירי פרנקל-שור: זה תלוי.

מירי פרנקל-שור: באופן עקרוני, חוק דין רציפות מדבר על מעבר בחקיקה בין כנסת לכנסת , ומדובר רק על חקיקה שעברה חוק ראשונה במליאה.

מירי פרנקל-שור: בוועדה יש תהליך שהממשלה או חבר הכנסת יכולים לבקש להמשיך לדון בהצעה, ואז מחליטה הוועדה אם היא מתחילה מהתחלה או שהיא ממשיכה לדון מהנקודה שבה הפסיקה הכנסת הקודמת.

גאל אזריאל: שוב, זה רק מכנסת לכנסת.

גבי אשכנזי: ברור.

מירי פרנקל-שור: כן.

מירי פרנקל-שור: אנחנו כרגע לא יודעים מה יהיה בין שתי הכנסות.

מירי פרנקל-שור: אנחנו נחשוב על - - -

גבי אשכנזי: אני לפחות הבנתי את הדיווח שנמסר לנו, את הסטטוס.

גבי אשכנזי: מי מחברי או חברות הוועדה רוצה עוד לשאול אותנו או את נציגי משרדי הממשלה שאלות?

גבי אשכנזי: למישהו מהנוכחים כאן, מכיוון שהדיון פתוח, יש שאלות או הערות שחשובות לדיון?

גבי אשכנזי: מי פה אגב נציגי האגודה לזכויות האזרח?

קריאה: לא הגיעו.

גבי אשכנזי: אוקי, תודה.

גבי אשכנזי: אם אין שאלות, אני מעלה להצבעה את בקשת הממשלה, כאשר אני מצרף לזה גם את האמירה שלנו, לא רק בצד הדיווח, שאנחנו מצפים – אם תקום ממשלה, אנחנו מצפים להתקדם ונקים ועדה.

גבי אשכנזי: אם לא תקום ממשלה, אנחנו הרי ניפגש פה בעוד ארבעה חודשים.

גבי אשכנזי: רשמנו לפנינו, ואני אומר את זה לגאל, שהסטטוס של החוקים והצווים שנשארו בתוקף, מהחמישה – שלושה מוכנים ושניים בעבודת מטה.

גבי אשכנזי: אנחנו מצפים שהשניים האלה יסתיימו בארבעת החודשים הקרובים, גם אם אתם עסוקים, כי זה לא רק משרד המשפטים, זה משרדי ממשלה אחרים שהם לא עסוקים בבחירות.

גבי אשכנזי: ומה-50% תיעשה התקדמות בעניין הזה.

גבי אשכנזי: אני רושם את זה כחלק מסיכום הדיון שלנו.

גבי אשכנזי: מי בעד הארכה בארבעה חודשים?

גבי אשכנזי: ירים את ידו.

מירי פרנקל-שור: עד ה-2 באפריל.

גבי אשכנזי: לצורך הפרוטוקול, מה-4 בינואר עד ה-2 באפריל, ארבעה חודשים.

גבי אשכנזי: מי נגד?

גבי אשכנזי: מי נמנע?

גבי אשכנזי: בעד – פה אחד

גבי אשכנזי: ההחלטה התקבלה.

גבי אשכנזי: תודה רבה לכם.